pythainlp/thaigov-v2-corpus-22032023 huggingface dataset:
วันศุกร์ที่ 21 พฤษภาคม 2564
กรมเจ้าท่า ประชุมวางนโยบายยกระดับพาณิชยนาวีทั้งระบบ พร้อมขับเคลื่อนพาณิชยนาวีไทยให้มีความเข้มแข็งมากยิ่งขึ้น
กรมเจ้าท่า (จท.) กระทรวงคมนาคม บูรณาการร่วมกับหน่วยงานที่เกี่ยวข้อง เพื่อเตรียมความพร้อมยกระดับพาณิชยนาวีไทยให้สอดรับกับความต้องการของผู้ประกอบการ พร้อมขับเคลื่อนให้กิจการพาณิชยนาวีไทยพัฒนาไปในทิศทางเดียวกันอย่างเป็นรูปธรรม
นายวิทยา ยาม่วง อธิบดีกรมเจ้าท่า กล่าวว่า จท. ได้ประชุมร่วมกับหน่วยงานที่เกี่ยวข้องกับนโยบายการพัฒนาพาณิชยนาวีไทยทั้งระบบ ประกอบด้วย กองกำกับกิจการพาณิชยนาวี และกองส่งเสริมพาณิชยนาวี พร้อมหน่วยงานสนับสนุน ได้แก่ สำนักมาตรฐานทะเบียนเรือ กองมาตรฐานคนประจำเรือ สำนักความปลอดภัยและสิ่งแวดล้อมทางน้ำ สำนักกฎหมาย และฝ่ายเทคโนโลยีสารสนเทศ เพื่อเร่งปรับแผนการดำเนินงานและบูรณาการร่วมกันอย่างจริงจัง โดยนำฐานข้อมูลจริงในปัจจุบันมาประยุกต์ใช้กับกระบวนการพัฒนาพาณิชยนาวีไทยทั้งระบบ เพื่อให้สอดรับกับความต้องการของผู้ประกอบกิจการพาณิชยนาวีไทยที่ต้องการให้ภาครัฐขับเคลื่อนระบบพาณิชยนาวีไทยให้เป็นไปในทิศทางเดียวกันอย่างเป็นรูปธรรม เนื่องจากที่ผ่านมาพาณิชยนาวีไทยยังไม่ได้รับการพัฒนาอย่างเป็นระบบ
ปัจจุบัน จท. ได้จัดทำฐานข้อมูลเกี่ยวกับระบบพาณิชยนาวีไทยใหม่ทั้งหมด โดยนำระบบ Data cleansing มาดำเนินการตรวจสอบ แก้ไข หรือลบรายการข้อมูลที่ไม่ถูกต้องออกจากชุดข้อมูล ทำให้ได้ข้อมูลใหม่ที่เป็นปัจจุบันและมีความถูกต้องสมบูรณ์ อาทิ จำนวนเรือตามใบอนุญาตใช้เรือที่เข้าเงื่อนไขของ พ.ร.บ. ส่งเสริมพาณิชยนาวี จำนวนท่าเรือที่ได้รับอนุญาตประกอบกิจการท่าเรือเดินทะเลตามประกาศคณะปฏิวัติ ฉบับที่ 58 จำนวนคนประจำเรือที่ทำงานในเรือไทย จำนวนอู่ต่อเรือที่จดทะเบียนและให้บริการทั่วประเทศ รวมถึงจำนวนสถาบันการศึกษาด้านพาณิชยนาวีทั้งหมด โดยนำมาเป็นฐานข้อมูลตั้งต้น และเชื่อมโยงในระบบ National Single Window (NSW) ในการพัฒนาการขนส่งทางทะเลและกิจการพาณิชยนาวีทั้งระบบ เพื่อพัฒนาให้สอดคล้องกับความต้องการของผู้ประกอบการ นำไปสู่การแก้ไขปัญหาร่วมกันทั้งหน่วยงานภาครัฐและภาคเอกชน ทั้งนี้ ฐานข้อมูลที่ได้จากระบบ Data cleansing ในครั้งนี้ จะสามารถเชื่อมโยงให้เกิดประโยชน์ในการพัฒนาได้ทั้ง 3 มิติ ได้แก่ ด้านความปลอดภัยทางน้ำ ด้านส่งเสริมพาณิชยนาวี และด้านกำกับพาณิชยนาวี เพื่อขับเคลื่อนให้กิจการพาณิชยนาวีไทยเกิดความเข้มแข็งมากยิ่งขึ้นต่อไปในอนาคต
วันศุกร์ที่ 21 พฤษภาคม 2564
สธ. เผยผลการดำเนินงาน 1 สัปดาห์ของรพ.บุษราคัม มีผู้ป่วยรักษาหาย กลับบ้านได้แล้ว 6 ราย
กระทรวงสาธารณสุข เผยผลการดำเนินงาน 1 สัปดาห์ที่ผ่านมาของโรงพยาบาลบุษราคัม มีผู้ป่วยรักษาหายกลับบ้านได้แล้ว 6 ราย ขณะนี้รับดูแลผู้ป่วยรวม 506 ราย วันนี้รับผู้ป่วยใหม่ 79 ราย อยู่ระหว่างการรักษา 480 ราย ส่วนใหญ่เป็นผู้ป่วยกลุ่มอาการเล็กน้อย
กระทรวงสาธารณสุข เผยผลการดำเนินงาน1 สัปดาห์ที่ผ่านมาของโรงพยาบาลบุษราคัม มีผู้ป่วยรักษาหายกลับบ้านได้แล้ว 6 รายขณะนี้รับดูแลผู้ป่วยรวม 506 ราย วันนี้รับผู้ป่วยใหม่ 79 ราย อยู่ระหว่างการรักษา 480 ราย ส่วนใหญ่เป็นผู้ป่วยกลุ่มอาการเล็กน้อย
วันนี้ (21 พฤษภาคม 2564) ที่ โรงพยาบาลบุษราคัม นายแพทย์ธงชัย กีรติหัตถยากร รองปลัดกระทรวงสาธารณสุข ให้สัมภาษณ์ว่า ตั้งแต่วันที่ 14 พฤษภาคมที่ผ่านมา ซึ่งเป็นเวลาครบ 1 สัปดาห์แล้ว ที่เปิดดำเนินการโรงพยาบาลบุษราคัมผลการดำเนินงานล่าสุดข้อมูล ณ วันที่ 20 พฤษภาคม 2564 เวลา 23.00 น. มีผู้ป่วยรักษาหายกลับบ้านได้แล้ว 6 ราย รับผู้ป่วยใหม่ 79 ราย ปัจจุบันดูแลผู้ป่วยรวม 506 ราย ส่งรักษาต่อที่โรงพยาบาลจำนวน 20 ราย ผู้ป่วยที่อยู่ระหว่างการรักษา 480 ราย เป็นผู้ป่วยกลุ่มอาการเล็กน้อย 338 ราย และกลุ่มอาการปานกลาง 142 ราย มีเตียงรองรับอีก 603 เตียง นอกจากนี้ยังมีบุคลากรทางการแพทย์ ในสังกัดกระทรวงสาธารณสุขจากทั่วประเทศ ผลัดเปลี่ยนหมุนเวียนมาปฏิบัติหน้าที่ในการดูแลรักษาผู้ป่วย ภาพรวมขณะนี้ถือว่าระบบการบริหารจัดการเป็นไปด้วยความเรียบร้อย
นายแพทย์ธงชัยกล่าวต่อว่า ขณะนี้มีผู้มีจิตศรัทธานำอุปกรณ์ทางการแพทย์ หน้ากากอนามัย เจลแอลกอฮอล์อาหาร น้ำดื่ม มามอบให้จำนวนมาก โดยในวันนี้นางสาวมนัญญา ไทยเศรษฐ์รัฐมนตรีช่วยว่าการกระทรวงเกษตรและสหกรณ์ และคณะ นำอาหารปรุงสำเร็จ 300 กล่อง นมUHT 1,620 กล่อง และน้ำดื่ม300 แพ็ค มามอบให้กับบุคลากรทางการแพทย์และผู้ป่วยที่รักษาอยู่ในรพ.บุษราคัมกระทรวงสาธารณสุขขอขอบคุณน้ำใจและความห่วงใยที่มีต่อบุคลากรทางการแพทย์ และผู้ป่วยโควิด 19 การสนับสนุนในครั้งนี้เป็นการแสดงให้เห็นว่าในยามที่ประเทศมีวิกฤต หน่วยงานทั้งรัฐและเอกชนมีความเป็นห่วงเป็นใยที่จะร่วมกันต่อสู้ จะช่วยเหลือกันเพื่อให้สถานการณ์คลี่คลายผ่านพ้นไปได้อย่างราบรื่น
*********************************** 21 พฤษภาคม 2564
วันศุกร์ที่ 21 พฤษภาคม 2564
ปลัดเกษตรฯ เปิดอบรมหลักสูตรนักบริหารระดับสูง กระทรวงเกษตรและสหกรณ์ (นบส.กษ.) รุ่นที่ 4
ปลัดเกษตรฯ เปิดอบรมหลักสูตรนักบริหารระดับสูง กระทรวงเกษตรและสหกรณ์ (นบส.กษ.) รุ่นที่ 4 มุ่งพัฒนาศักยภาพนักบริหารระดับสูง เตรียมความพร้อมสู่การเปลี่ยนแปลง
ดร.ทองเปลว กองจันทร์ ปลัดกระทรวงเกษตรและสหกรณ์ เปิดเผยภายหลังเป็นประธานเปิดการฝึกอบรม “หลักสูตรนักบริหารระดับสูง กระทรวงเกษตรและสหกรณ์ (นบส.กษ.) รุ่นที่ 4” ผ่านระบบออนไลน์ ณ กระทรวงเกษตรและสหกรณ์ ว่า กระทรวงเกษตรและสหกรณ์ ในฐานะหน่วยงานที่รับผิดชอบหลักต่อเป้าหมายการสร้างความเข้มแข็งให้แก่ภาคเกษตรของประเทศ มีแผนพัฒนาการเกษตรและสหกรณ์ที่สอดคล้องกับทิศทางของแผนพัฒนาเศรษฐกิจและสังคมแห่งชาติ รวมถึงยุทธศาสตร์ที่มีเป้าหมายชัดเจนในการสร้างความมั่นคงภาคเกษตรและสร้างคุณภาพชีวิตที่ดีให้กับเกษตรกร กระทรวงเกษตรและสหกรณ์จึงมุ่งที่จะพัฒนาผู้นำและผู้บริหาร โดยมีวัตถุประสงค์เพื่อเพิ่มขีดความสามารถและมาตรฐานการปฏิบัติงานระดับสูงเทียบเท่าสากล และเป็นการเตรียมความพร้อมในการก้าวขึ้นสู่การเป็นผู้นำที่มีวิสัยทัศน์ เป็นนักบริหารที่มีภาวะผู้นำ มีคุณธรรมจริยธรรม มีสมรรถนะทางการบริหารจัดการที่ดี ทั้งในการบริหารเชิงยุทธศาสตร์และเชิงบูรณาการในระดับพื้นที่ ประกอบกับสังคมโลกในยุคปัจจุบันมีการเปลี่ยนแปลงทั้งทางเศรษฐกิจ สังคมการเมือง และรวมถึงเรื่องปัญหาโรคระบาด COVID-19 ในขณะนี้ ผู้บริหารในทุกภาคส่วนและทุกองค์กรจึงต้องมีการปรับตัว และเตรียมความพร้อม เพื่อให้ทันกับกระแสการเปลี่ยนแปลงดังกล่าวด้วย
โดยในส่วนของภาคราชการ จำเป็นต้องเปลี่ยนแปลง โดยต้องดำเนินการอย่างมีเป้าหมาย และแผนงานที่ชัดเจน โดยเฉพาะกระทรวงเกษตรและสหกรณ์และกระทรวงที่เกี่ยวข้อง เนื่องจากเป็นกระทรวงหลักในการดูแลการประกอบอาชีพและความเป็นอยู่ของเกษตรกร ซึ่งเป็นประชาชนส่วนใหญ่ของประเทศ ข้าราชการของกระทรวงเกษตรและสหกรณ์และทุกกระทรวงที่เกี่ยวข้องจึงถูกคาดหวังจากเกษตรกรว่าจะเป็นผู้ที่สามารถปฏิบัติงาน ในการอำนวยความสะดวก และสนับสนุนกิจกรรมด้านการผลิต การแปรรูป รวมถึง การเชื่อมโยงกับตลาดและผู้บริโภคได้อย่างมีประสิทธิภาพ โดยคำนึงถึงประโยชน์สุข ของประชาชน ทั้งในฐานะผู้ผลิต ผู้แปรรูป และผู้บริโภคเป็นสำคัญ
“การฝึกอบรมครั้งนี้ มุ่งหวังให้ผู้เข้ารับการฝึกอบรมสามารถพัฒนาศักยภาพ และเสริมสร้างความรู้ความเข้าใจในหลักการและเทคนิคด้านการบริหาร รวมทั้งเสริมสร้างคุณลักษณะของการเป็นผู้นาการเปลี่ยนแปลงที่มีความพร้อมด้านบริหารจัดการตาม แนวทางการพัฒนาระบบราชการให้ประสบผลสำเร็จ เพื่อให้ทุกท่านเป็นผู้บริหารที่เป็นผู้นำการเปลี่ยนแปลง ซึ่งหมายถึงการเป็นผู้ที่มีความรอบรู้ รู้ลึก รู้จริง และเมื่อรู้แล้ว ก็สามารถนาไปปฏิบัติให้เกิดผลสำเร็จอย่างเป็นรูปธรรมเพื่อประโยชน์ของท่านในการพัฒนาตนเอง ประโยชน์ของหน่วยงาน ในการพัฒนาคุณภาพของบุคลากร และประโยชน์ของประเทศและประชาชนจากการปฏิบัติงานอย่างมีประสิทธิภาพของบุคลากรภาครัฐ นอกจากนี้ ผู้เข้าร่วมอบรมจะได้มีโอกาสเก็บเกี่ยวความรู้ และประสบการณ์จากวิทยากรผู้ทรงคุณวุฒิที่มาถ่ายทอดความรู้ รวมถึงการแลกเปลี่ยนประสบการณ์การทางานระหว่างผู้เข้ารับการฝึกอบรมให้ได้มากที่สุด เพื่อที่จะได้นำไปประยุกต์ใช้ในการบริหารและการปฏิบัติงานของท่านให้บังเกิดผลสำเร็จลุล่วงต่อไป” ปลัดเกษตรฯ กล่าว.
วันศุกร์ที่ 21 พฤษภาคม 2564
รองปลัด วธ. มอบอาหารกลางวันและเวชภัณฑ์ทางการแพทย์ให้กับโรงพยาบาลทหารผ่านศึก เพื่อเป็นกำลังใจแก่บุคลากรทางการแพทย์ ภายใต้โครงการ "ปันน้ำใจ คนไทยไม่ทิ้งกัน"
มอบอาหารกลางวันและเวชภัณฑ์ทางการแพทย์ให้กับโรงพยาบาลทหารผ่านศึก เพื่อเป็นกำลังใจแก่บุคลากรทางการแพทย์ ภายใต้โครงการ "ปันน้ำใจ คนไทยไม่ทิ้งกัน"
ันที่ ๒๑ พฤษภาคม ๒๕๖๔ เวลา ๑๑.๐๐ น. นายกิตติพันธ์ พานสุวรรณ รองปลัดกระทรวงวัฒนธรรม มอบอาหารกลางวันและเวชภัณฑ์ทางการแพทย์ให้กับโรงพยาบาลทหารผ่านศึก เพื่อเป็นกำลังใจแก่บุคลากรทางการแพทย์ ภายใต้โครงการ "ปันน้ำใจ คนไทยไม่ทิ้งกัน" โดยมี พญ.สุชาดา ตันประเสริฐ รองผู้อำนวยการโรงพยาบาลทหารผ่านศึก ฝ่ายการแพทย์ เป็นผู้รับมอบ ณ อาคารโภชนาการ โรงพยาบาลทหารผ่านศึก โดยมี นางจริญญา จักรกาย ผู้อำนวยการกองเฝ้าระวังทางวัฒนธรรม และเจ้าหน้าที่ที่เกี่ยวข้องเข้าร่วม
วันศุกร์ที่ 21 พฤษภาคม 2564
รองปลัด วธ. มอบอาหารกลางวันให้กับโรงพยาบาลเวชศาสตร์เขตร้อน เพื่อเป็นกำลังใจแก่บุคลากรทางการแพทย์ ภายใต้โครงการ "ปันน้ำใจ คนไทยไม่ทิ้งกัน"
มอบอาหารกลางวันให้กับโรงพยาบาลเวชศาสตร์เขตร้อน เพื่อเป็นกำลังใจแก่บุคลากรทางการแพทย์ ภายใต้โครงการ "ปันน้ำใจ คนไทยไม่ทิ้งกัน"
วันที่ ๒๑ พฤษภาคม ๒๕๖๔ เวลา ๑๐.๐๐ น. นายกิตติพันธ์ พานสุวรรณ รองปลัดกระทรวงวัฒนธรรม มอบอาหารกลางวันให้กับโรงพยาบาลเวชศาสตร์เขตร้อน เพื่อเป็นกำลังใจแก่บุคลากรทางการแพทย์ ภายใต้โครงการ "ปันน้ำใจ คนไทยไม่ทิ้งกัน" โดยมี ดร.นพ.สัณฒ์ ม่วงน้อยเจริญ รองผู้อำนวยการโรงพยาบาลเวชศาสตร์เขตร้อน เป็นผู้รับมอบ ณ ตึกราชนครินทร์ ชั้น ๑ โรงพยาบาลเวชศาสตร์เขตร้อน โดยมี นางจริญญา จักรกาย ผู้อำนวยการกองเฝ้าระวังทางวัฒนธรรม และเจ้าหน้าที่ที่เกี่ยวข้องเข้าร่วม
วันศุกร์ที่ 21 พฤษภาคม 2564
‘พล.ต.อ.อดุลย์’ปธ.กมธ.แรงงาน วุฒิสภา มอบเงิน หน้ากากอนามัยแก่จังหวัดนครพนม สู้โควิด-19
พล.ต.อ.อดุลย์ แสงสิงแก้ว สมาชิกวุฒิสภา ประธานคณะกรรมาธิการการแรงงาน วุฒิสภา มอบเงินและหน้ากากอนามัยแก่ผู้ว่าราชการจังหวัดนครพนม
เมื่อวันศุกร์ที่ 21 พฤษภาคม 2564 เวลา 08.30 น. พล.ต.อ.อดุลย์ แสงสิงแก้ว สมาชิกวุฒิสภา ประธานคณะกรรมาธิการการแรงงาน วุฒิสภา ในนาม โครงการสมาชิกวุฒิสภาพบประชาชนในพื้นที่จังหวัดภาคตะวันออกเฉียงเหนือ (ตอนบน) และ มูลนิธิ พล.ต.อ.อดุลย์ แสงสิงแก้ว ได้มอบเงิน หน้ากากอนามัย ให้กับ บุคลากรทางการแพทย์ ข้าราชการพลเรือน ทหาร ตำรวจ และประชาชนชาวจังหวัดนครพนม เพื่อใช้ป้องกันไวรัสโควิด-19 ประกอบด้วย เงินสด จำนวน 135,000 บาท หน้ากากอนามัย จำนวน 75,000 ชิ้น มูลค่า 150,000 บาท รวมมูลค่ากว่า 285,000 บาท โดยมี นายไกรสร กองฉลาด ผู้ว่าราชการจังหวัดนครพนม พล.ต.สามารถ จินตสมิทธ์ ผบ.มทบ.210 พล.ร.ต.จรัสเกียรติ ไชยพันธุ์ ผบช.นรข. พล.ต.ต.ธนชาติ รอดคลองตัน ผบก.ภ.จว.นครพนม  นายแพทย์สมโภชน์ กังวานธีรวัฒน์ ผู้อำนวยการโรงพยาบาลนครพนม นายจรูญ เหง่าลา ผู้บัญชาการเรือนจำกลางนครพนม พร้อมด้วยหัวหน้าส่วนราชการ และผู้นำชุมชน เป็นผู้แทนรับมอบเพื่อแจกจ่ายตามวัตถุประสงค์ต่อไป
วันศุกร์ที่ 21 พฤษภาคม 2564
กรมทางหลวงชนบท ชี้แจงแนวทางการแก้ไขกรณีมีคลิปเผยแพร่ทางสื่อโซเชียล บริเวณแยกดอนคา ถนนสาย รบ.4015 จังหวัดราชบุรี
นายปฐม เฉลยวาเรศ อธิบดีกรมทางหลวงชนบท แถลงข่าวกรณีที่มีคลิปเผยแพร่ทางสื่อโซเชียลบริเวณแยกดอนคา ถนนทางหลวงชนบทสาย รบ.4015 แยกทางหลวงแผ่นดินหมายเลข 3236 - บ้านตากแดด อำเภอบางแพ จังหวัดราชบุรี
นายปฐม เฉลยวาเรศ อธิบดีกรมทางหลวงชนบท แถลงข่าวกรณีที่มีคลิปเผยแพร่ทางสื่อโซเชียลบริเวณแยกดอนคา ถนนทางหลวงชนบทสาย รบ.4015 แยกทางหลวงแผ่นดินหมายเลข 3236 - บ้านตากแดด อำเภอบางแพ จังหวัดราชบุรี โดยมี นายไกวัลย์ โรจนานุกูล รองอธิบดีกรมทางหลวงชนบท และนายศาศวัต ภูริภัสสรกุล ผู้อำนวยการสำนักอำนวยความปลอดภัย ร่วมแถลงข่าว ในวันที่ 20 พฤษภาคม 2564 ณ กรมทางหลวงชนบท
นายปฐม เฉลยวาเรศ เปิดเผยว่า ถนนทางหลวงชนบทสาย รบ.4015 แยก ทล.3236 - บ้านตากแดด อำเภอบางแพ จังหวัดราชบุรี มีลักษณะทางกายภาพเดิม ความกว้าง 7 เมตร ไหล่ทางข้างละ 1.50 เมตร ทิศทางเลี้ยวไปทางซ้าย ซึ่งมีถนนองค์การบริหารส่วนตำบลดอนคา กว้าง 6 เมตร มาเชื่อมตรงด้านขวา เป็นลักษณะสามแยก จากสถิติที่ผ่านมาพบว่ามีการเกิดอุบัติเหตุบ่อยครั้ง ซึ่งเดิมไม่ได้เปิดช่องทางให้เลี้ยวขวาไปยังถนนขององค์การบริหารส่วนตำบลดอนคาได้ เนื่องจากบริเวณดังกล่าวมีปริมาณการจราจรเป็นจำนวนมากถึง 4,282 คันต่อวัน โดยเฉพาะรถบรรทุก 324 คันต่อวัน อันจะก่อให้เกิดอันตรายต่อผู้ใช้ทาง
ต่อมา ทช. โดยสำนักงานทางหลวงชนบทที่ 4 (เพชรบุรี) ได้ดำเนินการออกแบบและปรับปรุงทางแยกบริเวณถนนทางหลวงชนบทสาย รบ.4015 แยก ทล.3236 - บ้านตากแดด อำเภอบางแพ จังหวัดราชบุรี ช่วง กม. ที่ 7+370 ถึง กม. ที่ 7+830 เพื่ออำนวยความสะดวกต่อประชาชนที่ต้องการเลี้ยวขวาไปยังถนนขององค์การบริหารส่วนตำบลดอนคา แต่จากการลงพื้นที่ตรวจสอบบนเส้นทางดังกล่าวพบว่าทำให้ประชาชนผู้ใช้เส้นทางเกิดความสับสนและไม่ปลอดภัย ซึ่งการลงพื้นที่ในครั้งนี้มีผู้เชี่ยวชาญของ ทช. นายอำเภอบางแพและผู้นำท้องถิ่นเข้าร่วมตรวจสอบพร้อมร่วมแสดงความคิดเห็นด้วย ทั้งนี้ เพื่อให้เกิดความสะดวกปลอดภัยในชีวิตและทรัพย์สินของประชาชน ทช. จึงมีความเห็นว่าต้องปรับปรุงบริเวณสามแยกดังกล่าว โดยจะดำเนินการเปลี่ยนจากทางโค้งให้เป็นสามแยกแบบตัว T (T-intersection) รื้อเกาะยกบริเวณกลางแยกออก ปรับช่องจราจรใหม่ให้เหมาะสม แก้ไขตำแหน่งเส้นหยุดให้เหมาะสมมากยิ่งขึ้น โดยรถที่จะเลี้ยวขวาจาก ทล.3236 จะต้องมีการหยุดรอเลี้ยวก่อนเคลื่อนที่ผ่านบริเวณทางแยก แก้ไขแนวเกาะยก และป้ายจราจรให้สอดคล้องกับกายภาพถนนใหม่ ทั้งนี้ ทช. จะเร่งดำเนินการปรับปรุงบริเวณดังกล่าว ภายใน 2 - 3 วัน
ทช. ต้องขออภัยผู้ใช้รถที่ทำให้เกิดความสับสนและความไม่สะดวกในการเดินทางมา ณ โอกาสนี้
วันศุกร์ที่ 21 พฤษภาคม 2564
กระทรวงยุติธรรม ประชุมติดตามสถานการณ์การแพร่ระบาดของโรคติดเชื้อไวรัสโคโรนา 2019 ภายในสถานที่ควบคุมของหน่วยงานในสังกัดกระทรวงยุติธรรม ผ่านระบบการประชุมทางไกล (Video Conference)
กระทรวงยุติธรรม ประชุมติดตามสถานการณ์การแพร่ระบาดของโรคติดเชื้อไวรัสโคโรนา 2019 ภายในสถานที่ควบคุมของหน่วยงานในสังกัดกระทรวงยุติธรรม ผ่านระบบการประชุมทางไกล (Video Conference)
ในวันศุกร์ที่ ๒๑ พฤษภาคม ๒๕๖๔ เวลา ๐๙.๐๐ น. ณ ห้องประชุม ๑ ชั้น ๒ กรมราชทัณฑ์ นายนิยม เติมศรีสุข รองปลัดกระทรวงยุติธรรม เป็นประธานการประชุมศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 ภายในสถานที่ควบคุมของหน่วยงานในสังกัดกระทรวงยุติธรรม โดยมี ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม นายอายุตม์ สินธพพันธุ์ อธิบดีกรมราชทัณฑ์ นายแพทย์ปรีชา เปรมปรี รองอธิบดีกรมควบคุมโรค และผู้บริหารกรมราชทัณฑ์ เข้าร่วมประชุม ผ่านระบบการประชุมทางไกล (Video Conference) ร่วมกับผู้บัญชาการเรือนจำในจังหวัดที่มีสถานการณ์การแพร่ระบาดของเชื้อไวรัสโคโรนา 2019 หรือโรค covid-19
ในการนี้ ที่ประชุมได้สรุปยอดผู้ป่วยติดเชื้อในเรือนจำที่เป็นผู้ป่วยรายใหม่ทั่วประเทศ แบ่งเป็นเจ้าหน้าที่ ๘ ราย ผู้ต้องขัง ๘๔๒ ราย รวมทั้งสิ้น ๘๕๐ ราย และมอบหมายให้ฝ่ายเลขารวบรวมข้อมูลเรือนจำทั่วประเทศจัดทำโครงสร้างสำหรับการดำเนินงาน ดังนี้ ๑. สรุปผู้ป่วยติดเชื้อทุกวันในภาพรวมทั่วประเทศ ๒. ทำฐานข้อมูลผู้ต้องขังและเจ้าหน้าที่ทั้งหมด ๓. แบ่งข้อมูลผู้ต้องขังแดนในและแดนแรกรับ ๔. สรุปยอดผู้ป่วยติดเชื้อรายใหม่ โดยแบ่งเจ้าหน้าที่และผู้ต้องขัง เพื่อง่ายต่อการติดตามการติดเชื้อของเรือนจำทั่วประเทศ
นอกจากนี้ ได้กำหนดการตรวจ Swab ของแต่ละเรือนจำ โดยแบ่งออกเป็น ๒ กลุ่ม คือ กลุ่มของเรือนจำที่ยังไม่พบผู้ป่วยติดเชื้อ กำหนดให้มีการสุ่มตรวจ Swab ผู้ต้องขังแดนในเฉพาะผู้ที่มีอาการไข้ และให้สุ่มตรวจผู้ต้องขังรายใหม่ โดยการสุ่มตรวจ ๑๐ เปอร์เซ็นต์ต่อวัน ส่วนในกลุ่มที่พบผู้ป่วยติดเชื้อกำหนดให้เรือนจำตรวจ Swab ให้ครบ ๑๐๐ เปอร์เซ็นต์ ทั้งเจ้าหน้าที่และผู้ต้องขัง สำหรับแผนการฉีดวัคซีน จะเร่งฉีดวัคซีนให้เจ้าหน้าที่และผู้ต้องขังทุกคน ซึ่งจะเริ่มจากกลุ่มที่ยังไม่พบการระบาดก่อน คาดว่าจะฉีดครบภายใน ๒ เดือน เพราะขณะนี้เหลือเจ้าหน้าที่ที่ยังไม่ได้รับวัคซีนเพียง ๒,๐๐๐ คนเศษ ทั้งนี้ มอบหมายให้ผู้บัญชาการเรือนจำทุกจังหวัด ตรวจ Swap ผู้ต้องขังและเจ้าหน้าที่ ตามแนวทางที่ ศบค.ยธ. และกรมราชทัณฑ์กำหนด ส่วนในภูมิภาคก็ให้ปฏิบัติตามมาตรการของจังหวัดตามเงื่อนไขที่กำหนด นอกจากนี้เน้นย้ำในส่วนของสูทกรรมและเจ้าหน้าที่ขับรถส่งอาหาร โดยกำหนดให้ทุกคน ต้องสวมใส่ชุด PPE ทุกครั้งในการปฏิบัติงาน พร้อมเน้นย้ำให้เจ้าหน้าที่ทุกคนปฏิบัติตามข้อสั่งการ ๕ แผนงานที่ปลัดกระทรวงยุติธรรมมอบหมายไว้อย่างเคร่งครัด รวมถึงข้อมูลที่นำเสนอ โดยเฉพาะจำนวนผู้ติดเชื้อ และตัวเลขที่รายงานในประเด็นต่างๆ ต้องเที่ยงตรง และสามารถเชื่อถือได้
วันศุกร์ที่ 21 พฤษภาคม 2564
รองปลัด วธ.มอบอาหารกลางวันให้กับสถาบันสุขภาพเด็กแห่งชาติ มหาราชินี เพื่อเป็นกำลังใจแก่บุคลากรทางการแพทย์ ภายใต้โครงการ "ปันน้ำใจ คนไทยไม่ทิ้งกัน"
มอบอาหารกลางวันให้กับสถาบันสุขภาพเด็กแห่งชาติ มหาราชินี เพื่อเป็นกำลังใจแก่บุคลากรทางการแพทย์ ภายใต้โครงการ "ปันน้ำใจ คนไทยไม่ทิ้งกัน"
วันที่ ๒๑ พฤษภาคม ๒๕๖๔ เวลา ๐๙.๓๐ น. นายกิตติพันธ์ พานสุวรรณ รองปลัดกระทรวงวัฒนธรรม มอบอาหารกลางวันให้กับสถาบันสุขภาพเด็กแห่งชาติ มหาราชินี เพื่อเป็นกำลังใจแก่บุคลากรทางการแพทย์ ภายใต้โครงการ "ปันน้ำใจ คนไทยไม่ทิ้งกัน" โดยมี ผศ.พิเศษ พญ.รัชดา เกษมทรัพย์ นายแพทย์ชำนาญการพิเศษ กลุ่มงานกุมารเวชศาสตร์ สถาบันสุขภาพเด็กแห่งชาติ มหาราชินี เป็นผู้รับมอบ ณ อาคารสยามบรมราชกุมารีฯ ชั้น ๑ สถาบันสุขภาพเด็กแห่งชาติ มหาราชินี โดยมี นางจริญญา จักรกาย ผู้อำนวยการกองเฝ้าระวังทางวัฒนธรรม และเจ้าหน้าที่ที่เกี่ยวข้องเข้าร่วม
วันศุกร์ที่ 21 พฤษภาคม 2564
วธ. เตรียมการประเมินชุมชน องค์กร อำเภอ และจังหวัดคุณธรรม ปี ๖๔
วธ. เตรียมการประเมินชุมชน องค์กร อำเภอ และจังหวัดคุณธรรม ปี ๖๔ มอบ สวจ. พร้อมให้ความร่วมมืออย่างเต็มที่ ด้าน ศน.ร่อนหนังและคู่มือประเมินฯถึงผู้ว่าฯแจ้งหน่วยงานที่เกี่ยวข้องเร่งดำเนินการ
นางยุพา ทวีวัฒนะกิจบวร ปลัดกระทรวงวัฒนธรรม (วธ.) กล่าวว่า รัฐบาลได้กำหนดยุทธศาสตร์ชาติ ๒๐ปี มีเป้าหมายพัฒนาประเทศอย่างมั่นคง มั่งคั่ง ยั่งยืน เป็นประเทศที่พัฒนาแล้ว ตามหลักปรัชญาของเศรษฐกิจพอเพียง มีความสมดุลทั้งทางวัตถุและจิตใจ สอดคล้องกับแผนแม่บทส่งเสริมคุณธรรมแห่งชาติ ฉบับที่ 1 (พ.ศ. ๒๕๕๙-๒๕๖๔) ที่เน้นพัฒนาคนทุกช่วงวัยทุกมิติให้เป็น คนดี คนเก่ง มีคุณธรรม และพลเมืองดีมีคุณภาพ ธำรงไว้ซึ่งความเป็นชาติ ศรัทธายึดมั่นในศาสนาและเทิดทูนสถาบันพระมหากษัตริย์ วธ. จึงได้บูรณาการทุกภาคส่วน ขับเคลื่อนชุมชน องค์กร อำเภอ และจังหวัดคุณธรรมมาอย่างต่อเนื่อง โดยเริ่มจากให้มีการประกาศเจตนารมณ์การพัฒนา การกำหนดปัญหาที่อยากแก้ ความดีที่อยากทำ ร่วมกันลงมือแก้ปัญหา จนเกิดเป็นผลสำเร็จดำเนินชีวิต มีการประกาศติดตามประเมินผล ยกย่องเชิดชูบุคคลที่ทำความดี ทำให้สังคมดีขึ้นปัญหาต่างๆลดลง มีกิจกรรมตามหลักศาสนา หลักปรัชญาของเศรษฐกิจพอเพียงและวิถีวัฒนธรรม และมีองค์ความรู้ด้านคุณธรรมฯต้นแบบ สามารถเป็นแหล่งเรียนรู้ ถ่ายทอดให้กับชุมชนอื่นๆศึกษาดูงานได้
ปลัด วธ. กล่าวต่อไปว่า ในที่ประชุมผู้บริหารสำนักงานปลัดวธ. เมื่อเร็วๆ นี้ได้มีรับทราบการเตรียมการประเมินชุมชน องค์กร อำเภอ และจังหวัดคุณธรรม ปีงบประมาณ พ.ศ. ๒๕๖๔ตามที่คณะกรรมการส่งเสริมคุณธรรมแห่งชาติ กำหนด โดยเมื่อเดือนมีนาคมที่ผ่านมาทางกรมการศาสนา (ศน.) ในฐานะฝ่ายเลขานุการ คณะกรรมการส่งเสริมคุณธรรมแห่งชาติ ได้มีหนังสือขอความอนุเคราะห์ผู้ว่าราชการจังหวัดทุกจังหวัด แจ้งหน่วยงานที่เกี่ยวข้องดำเนินการประเมินชุมชน องค์กร และอำเภอคุณธรรม ประจำปีงบประมาณ ๒๕๖๔ เรียบร้อยแล้ว สำหรับหลักเกณฑ์การประเมิน ประกอบด้วย ๑.ประเมินชุมชน องค์กร และอำเภอคุณธรรม ตามเกณฑ์การประเมิน ๙ขั้นตอน ๓ระดับคือ ระดับส่งเสริมคุณธรรม ระดับคุณธรรม และระดับคุณธรรมต้นแบบ ๒.คัดเลือกชุมชน องค์กร และอำเภอคุณธรรมต้นแบบโดดเด่น โดยขอให้จัดส่งข้อมูลผลการประเมินให้กรมการศาสนา ภายในสิงหาคม๒๕๖๔เพื่อจะได้ดำเนินการเสนอคณะอนุกรรมการด้านการประเมินชุมชน องค์กร อำเภอและจังหวัดคุณธรรม และคณะกรรมการส่งเสริมคุณธรรมแห่งชาติ
ทั้งนี้ กรมการศาสนา ได้จัดส่งคู่มือการประเมินชุมชน องค์กรอำเภอ และจังหวัดคุณธรรมและแนวทางการคัดเลือกชุมชน องค์กร และอำเภอคุณธรรมต้นแบบโดดเด่น ไปพร้อมกับหนังสือข้างต้นแล้ว ในการนี้ ทางสำนักงานปลัดกระทรวงวัฒนธรรม ได้แจ้งสำนักงานวัฒนธรรมจังหวัด (สวจ.)ให้ความร่วมมือดำเนินการประเมินชุมชน องค์กรและอำเภอคุณธรรม ประจำปีงบประมาณ พ.ศ. ๒๕๖๔อย่างเต็มที่ ทั้งนี้ เพื่อเป็นการขับเคลื่อนและเสริมสร้างระบบให้เข้มแข็งด้วยหลักธรรมทางศาสนา หลักปรัชญาของเศรษฐกิจพอเพียงและวิถีวัฒนธรรมไทยต่อไป
วันศุกร์ที่ 21 พฤษภาคม 2564
ประกาศ ขสมก. ประจำวันที่ 21 พฤษภาคม 2564 พนักงานติดเชื้อไวรัส COVID-19 จำนวน 2 ราย
ประกาศ ขสมก. ประจำวันที่ 21 พฤษภาคม 2564 พนักงานติดเชื้อไวรัส COVID-19 จำนวน 2 ราย
ประกาศ ขสมก. ประจำวันที่ 21 พฤษภาคม 2564 พนักงานติดเชื้อไวรัส COVID-19 จำนวน 2 ราย
1) พนักงานขับรถโดยสารธรรมดา สาย 13 เขตการเดินรถที่ 4
2) พนักงานเก็บค่าโดยสารรถธรรมดา สาย 179 เขตการเดินรถที่ 4
วันศุกร์ที่ 21 พฤษภาคม 2564
นายกฯ สั่งเฝ้าระวังชายแดนเข้มงวด  จัดการกระบวนการลักลอบพาคนเข้าประเทศ  ตชด. เตรียม 14 รพ. สนาม รองรับแรงงานต่างด้าวข้ามแดนผิดกฎหมาย
นายกฯ สั่งเฝ้าระวังชายแดนเข้มงวด  จัดการกระบวนการลักลอบพาคนเข้าประเทศ  ตชด. เตรียม 14 รพ. สนาม รองรับแรงงานต่างด้าวข้ามแดนผิดกฎหมาย
นางสาวรัชดา ธนาดิเรก รองโฆษกประจำสำนักนายก เผยว่า นายกรัฐมนตรี พล.อ.ประยุทธ์ จันทร์โอชา สั่งการในที่ประชุม ศบค. วันนี้ ให้เข้มงวดสูงสุดในเรื่องการป้องกันการลักลอบเข้าประเทศไทย ซึ่งขณะนี้ยังมีการลักลอบเข้าประเทศแบบผิดกฎหมายโดยช่องทางธรรมชาติ ซึ่งเจ้าหน้าที่ฝ่ายความมั่นคงได้ลาดตระเวนอย่างต่อเนื่องและเข้มงวด ในการนี้ นายกฯยังกำชับเรื่องความพร้อมในเรื่องสถานที่กักกันตัวในระดับท้องถิ่น และโรงพยาบาลสนาม ในพื้นที่จ.ชายแดน เพื่อเตรียมรับการเดินทางกลับเข้าประเทศของคนไทยตามช่องทางทางบก และกองร้อยตำรวจตระเวนชายแดน (ตชด.) มีการเปิดโรงพยาบาลสนามเพิ่ม 14 แห่ง เพื่อรองรับแรงงานต่างด้าวที่ติดเชื้อโควิด-19 ที่ข้ามแดนผิดกฎหมาย เป็นการยับยั้งไม่ให้เกิดการแพร่ระบาดไปยังชุมชน สำหรับกระบวนการนำคนต่างชาติเข้ามาเป็นแรงงานอย่างผิดกฎหมาย นายกรัฐมนตรีได้เน้นย้ำให้ดำเนินการจับกุมนายหน้าและผู้มีส่วนเกี่ยวข้องทุกราย ไม่ว่าจะเป็นเจ้าหน้าที่ทหาร ตำรวจ หรือพลเรือน เพราะเป็นการกระทำที่เลวร้าย เพิ่มความเสี่ยงต่อการการแพร่ระบาดโควิด19ในประเทศไทย
ทั้งนี้ การแจ้งข้อมูลและเบาะแสการกระทำผิดกฎหมายที่เป็นเหตุที่ทำให้เกิดการแพร่ระบาดของโรคและกรณีเรื่องร้องเรียนที่เกี่ยวกับการการแพร่ระบาดของโรคติดเชื้อไวรัสโคโรนา 2019 (โควิด – 19) ผ่าน สำนักงานเลขาธิการศูนย์บริหารสถานการณ์โควิด - 19 และศูนย์บริการประชาชน 1111 ในส่วนแรงงานเข้าเมืองผิดกฎหมาย มีจำนวนเรื่องสะสมตั้งแต่วันที่ 7 ม.ค. – 20 พ.ค. แล้ว 45 เรื่อง ได้ดำเนินการแล้วเสร็จ 42 เรื่อง จับกุมดำเนินคดี 11 คดี มีผู้กระทำความผิด 66 ราย  และอยู่ระหว่างดำเนินการ 3 เรื่อง
.................................
กลุ่มประชาสัมพันธ์และเผยแพร่ สำนักโฆษก
วันศุกร์ที่ 21 พฤษภาคม 2564
สธ.เปิดลงทะเบียนนัดฉีดวัคซีนโควิดกลุ่มประชาชนทั่วไปในต่างจังหวัด วันที่ 31 พ.ค.นี้
รัฐมนตรีช่วยว่าการกระทรวงสาธารณสุข เผยประชาชนทั่วไปในต่างจังหวัด ลงทะเบียนนัดฉีดวัคซีนโควิดผ่าน "หมอพร้อม" ได้ตั้งแต่วันที่ 31 พฤษภาคมเป็นต้นไป เริ่มฉีดวันที่ 1 สิงหาคม ส่วนพื้นที่กรุงเทพมหานครจะดำเนินการลงทะเบียนแยกต่างหาก
รัฐมนตรีช่วยว่าการกระทรวงสาธารณสุข เผยประชาชนทั่วไปในต่างจังหวัด ลงทะเบียนนัดฉีดวัคซีนโควิดผ่าน "หมอพร้อม" ได้ตั้งแต่วันที่ 31 พฤษภาคมเป็นต้นไป เริ่มฉีดวันที่ 1 สิงหาคม ส่วนพื้นที่กรุงเทพมหานครจะดำเนินการลงทะเบียนแยกต่างหาก ยันทุกคนที่ฉีดวัคซีนจะเข้าสู่ระบบหมอพร้อม เพื่อติดตามอาการและออกใบรับรอง
วันนี้ (21 พฤษภาคม 2564) ที่กระทรวงสาธารณสุข จ.นนทบุรี ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข เป็นประธานการประชุมชี้แจงการบริหารจัดการการให้วัคซีนโควิด 19 สำหรับกลุ่มประชาชนทั่วไป ผ่านระบบ Cisco Webex Meeting ร่วมกับนายแพทย์โสภณ เมฆธน ผู้ช่วยรัฐมนตรีประจำกระทรวงสาธารณสุข นายแพทย์ธงชัย เลิศวิไลรัตนพงศ์ หัวหน้าผู้ตรวจราชการกระทรวงสาธารณสุข นายแพทย์สาธารณสุขจังหวัด ผู้อำนวยการโรงพยาบาล ทั้งในและนอกสังกัดกระทรวงสาธารณสุข
ดร.สาธิตกล่าวว่า การจัดสรรวัคซีนโควิด 19 เป็นไปตามหลักการทางการแพทย์ โดยช่วงที่มีการระบาด ประเทศไทยได้จัดหาวัคซีนโควิด 19 ในระยะเร่งด่วนมารองรับก่อนที่จะมีวัคซีนล็อตใหญ่ในเดือนมิถุนายน จัดสรรไปในพื้นที่ระบาด พื้นที่เศรษฐกิจ พื้นที่ท่องเที่ยว และบุคลากรทางการแพทย์ด่านหน้า โดยเปิดให้กลุ่มผู้สูงอายุ 60 ปีขึ้นไป และกลุ่ม 7 โรคเรื้อรัง รวม 16 ล้านคน ลงทะเบียนนัดหมายฉีดวัคซีนผ่านระบบ “หมอพร้อม” ได้ถึงวันที่ 31 พฤษภาคมนี้ เพื่อรับการฉีดตั้งแต่เดือนมิถุนายนและกรกฎาคม หากลงทะเบียนในช่วงเดือนมิถุนายนจะได้รับการฉีดวัคซีนในช่วงสิงหาคมเป็นต้นไป
สำหรับประชาชนทั่วไปในพื้นที่ต่างจังหวัด สามารถลงทะเบียนนัดหมายฉีดวัคซีนโควิด 19 ผ่าน หมอพร้อมได้ตั้งแต่วันที่ 31 พฤษภาคม 2564 จะได้รับการฉีดวัคซีนตั้งแต่วันที่ 1 สิงหาคม ส่วนกรุงเทพมหานครจะดำเนินการเปิดรับการลงทะเบียนฉีดวัคซีนในกลุ่มเป้าหมายในพื้นที่เอง ไม่ผ่านระบบหมอพร้อม โดยกระทรวงสาธารณสุขจะจัดส่งวัคซีนให้ ทุกจังหวัดและกทม.ตามแผนการจัดสรร
“นอกจากระบบหมอพร้อม ประชาชนยังสามารถลงทะเบียนนัดหมายฉีดวัคซีนผ่านช่องทางอื่นได้ ทั้ง อสม. โรงพยาบาล หรือช่องทางที่แต่ละจังหวัดกำหนดขึ้น ซึ่งไม่ว่าจะลงทะเบียนนัดหมายผ่านช่องทางใด เมื่อฉีดวัคซีนแล้วจะมีการส่งข้อมูลเข้ามาสู่หมอพร้อม เพื่อติดตามอาการภายหลังการฉีดวัคซีนและการออกใบรับรองการฉีดวัคซีน ซึ่งเป็นข้อมูลระดับประเทศ ที่จะใช้อ้างอิงเมื่อต้องติดต่อหรือเดินทางไปต่างประเทศ จึงมีความน่าเชื่อถือเพราะออกรับรองในนามของประเทศไทย” ดร.สาธิตกล่าว
ดร.สาธิตกล่าวต่อว่า ส่วนกรณีหน่วยงานองค์กรต่างๆ ที่จะนัดหมายฉีดวัคซีนให้กับเจ้าหน้าที่ในหน่วยงาน ให้แจ้งสำนักงานสาธารณสุขจังหวัด ซึ่งเป็นไปตามความพร้อมของแต่ละจังหวัด โดยหน่วยงานจะต้องประสานโรงพยาบาลเอกชนเข้ามาดำเนินการฉีดให้ ส่วนการมาลงทะเบียนนัดหมายฉีดวัคซีนที่จุดฉีดขึ้นอยู่กับหน้างาน และความพร้อมของแต่ละจังหวัดด้วย
*********************************** 21 พฤษภาคม 2564
วันศุกร์ที่ 21 พฤษภาคม 2564
ศบค.มท. แจ้งผู้ว่าฯ ทุกจังหวัดสร้างความเข้าใจและความเชื่อมั่นประชาชนในพื้นที่แนวชายแดนเกี่ยวกับมาตรการเดินทางเข้าราชอาณาจักรไทย
ศบค.มท. แจ้งผู้ว่าฯ ทุกจังหวัดสร้างความเข้าใจและความเชื่อมั่นประชาชนในพื้นที่แนวชายแดนเกี่ยวกับมาตรการเดินทางเข้าราชอาณาจักรไทย
วันนี้ (21 พ.ค. 64) ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 กระทรวงมหาดไทย (ศบค.มท.) เปิดเผยว่า ศูนย์ปฏิบัติการศูนย์บริหารสถานการณ์โควิด-19 (ศปก.ศบค.) ได้มีมติในประชุมเมื่อวันที่ 18 พฤษภาคม 2564 โดยมี เลขาธิการสภาความมั่นคงแห่งชาติ เป็นประธาน ซึ่งมีประเด็นที่เกี่ยวข้องกับกระทรวงมหาดไทยที่ต้องประสานการปฏิบัติกับผู้ว่าราชการจังหวัดทั่วประเทศ
นายฉัตรชัย พรหมเลิศ ปลัดกระทรวงมหาดไทย ในฐานะหัวหน้าผู้รับผิดชอบในการแก้ไขสถานการณ์ฉุกเฉินในส่วนที่เกี่ยวกับการสั่งการและประสานกับผู้ว่าราชการจังหวัดและผู้ว่าราชการกรุงเทพมหานคร ได้สั่งการไปยังผู้ว่าราชการจังหวัดทุกจังหวัดดำเนินการประชาสัมพันธ์มาตรการเดินทางเข้าราชอาณาจักรไทย ในการลาดตระเวนตามพื้นที่แนวชายแดน เพื่อสร้างความเข้าใจและความเชื่อมั่นกับประชาชน และสำหรับจังหวัดพื้นที่ควบคุมสูงสุดและจังหวัดพื้นที่ควบคุม ซึ่งมีโรงเรียนที่อยู่ในเขตพื้นที่ห่างไกลและไม่พบผู้ติดเชื้อในระยะหนึ่งแล้ว ที่มีความประสงค์จะเปิดภาคเรียนก่อนวันที่ 14 มิถุนายน 2564 ให้ดำเนินการเสนอคณะกรรมการโรคติดต่อจังหวัดพิจารณาอนุมัติได้เป็นรายกรณี
วันศุกร์ที่ 21 พฤษภาคม 2564
ผลการปราบปรามผู้กระทำผิดกฎหมายสรรพสามิต ประจำปีงบประมาณ พ.ศ. 2564 ระหว่างวันที่ 14 - 20 พฤษภาคม 2564
ผลการปราบปรามผู้กระทำผิดกฎหมายสรรพสามิต ประจำปีงบประมาณ พ.ศ. 2564 ระหว่างวันที่ 14 - 20 พฤษภาคม 2564 พบการกระทำผิด จำนวน 433 คดี คิดเป็นเงินค่าปรับ 93.27 ล้านบาท
นายณัฐกร อุเทนสุต ที่ปรึกษาด้านพัฒนาระบบควบคุมทางสรรพสามิต ในฐานะโฆษกกรมสรรพสามิต เปิดเผยว่า ได้ดำเนินงานตามมาตรการเชิงรุกในการป้องกันและปราบปรามผู้กระทำผิดกฎหมายสรรพสามิตตามพระราชบัญญัติภาษีสรรพสามิต พ.ศ. 2560 และจูงใจผู้ที่อยู่นอกระบบให้เข้ามาสู่ระบบภาษี ซึ่งที่ผ่านมา กรมสรรพสามิตได้จัดทำแผนเฉพาะกิจปราบปรามผู้กระทำผิดกฎหมายสรรพสามิตโดยระดมกำลังเจ้าหน้าที่ชุดเฉพาะกิจจากสำนักตรวจสอบ ป้องกันและปราบปราม และเจ้าหน้าที่สรรพสามิต พื้นที่ทั่วประเทศพร้อมสนธิกำลังกับหน่วยงานที่เกี่ยวข้องร่วมกันตรวจสอบและปราบปรามการกระทำผิดกฎหมายสรรพสามิตตามพื้นที่เป้าหมายที่คาดว่าอาจมีการกระทำผิด เพื่อสร้างความเป็นธรรม โปร่งใส และ ความมั่นใจให้แก่ผู้ประกอบการที่เสียภาษีโดยสุจริต และเพื่อเป็นมาตรการเสริมทางอ้อมในการดูแลสุขภาพของผู้บริโภคให้บริโภคสินค้าที่ปลอดภัยและได้มาตรฐาน
สำหรับผลการปราบปรามผู้กระทำผิดกฎหมายสรรพสามิตทั่วประเทศ ปีงบประมาณ 2564 (ระหว่างวันที่ 14 - 20 พฤษภาคม 2564) พบว่ามีการกระทำผิด จำนวน 433 คดี คิดเป็นเงินค่าปรับ 93.27 ล้านบาท โดยแยกเป็น สุรา จำนวน 255 คดี ค่าปรับ 1.97 ล้านบาท ยาสูบ จำนวน 118 คดี ค่าปรับ 89.44 ล้านบาท ไพ่ จำนวน 13 คดี ค่าปรับ 0.28 ล้านบาท น้ำมันและผลิตภัณฑ์น้ำมัน จำนวน 25 คดี ค่าปรับ 1.06 ล้านบาท น้ำหอม 2 คดี ค่าปรับ 0.10 ล้านบาท รถจักรยานยนต์ จำนวน 11 คดี ค่าปรับ 0.15 ล้านบาท และสินค้าอื่น ๆ จำนวน 9 คดี ค่าปรับ 0.27 ล้านบาท โดยมีของกลางแยกเป็นน้ำสุรา จำนวน 2,645.735 ลิตร ยาสูบ จำนวน 58,654 ซอง ไพ่ จำนวน 1,223 สำรับ น้ำมันและผลิตภัณฑ์น้ำมัน จำนวน 20,330.000 ลิตร น้ำหอม 5,010 ขวด รถจักรยานยนต์ จำนวน 15 คัน
สรุปยอดรวมในปีงบประมาณ พ.ศ. 2564 ตั้งแต่วันที่ 1 ตุลาคม 2563 – 20 พฤษภาคม 2564 พบว่ามีการกระทำผิด จำนวน 17,680 คดี คิดเป็นเงินค่าปรับ 403.52 ล้านบาท โดยแยกเป็น สุรา จำนวน 10,107 คดี ค่าปรับ 89.33 ล้านบาท ยาสูบ จำนวน 4,993 คดี ค่าปรับ 200.03 ล้านบาท ไพ่ จำนวน 379 คดี ค่าปรับ 6.11 ล้านบาท น้ำมันและผลิตภัณฑ์น้ำมัน จำนวน 831 คดี ค่าปรับ 47.49 ล้านบาท น้ำหอม จำนวน 77 คดี ค่าปรับ 2.90 ล้านบาท รถจักรยานยนต์ จำนวน 894 คดี ค่าปรับ จำนวน 25.09 ล้านบาท และสินค้าอื่น ๆ จำนวน 399 คดี ค่าปรับ 32.57 ล้านบาท โดยมีของกลางแยกเป็นน้ำสุรา จำนวน 1,611,536.449 ลิตร ยาสูบ จำนวน 598,385 ซอง ไพ่ จำนวน 31,703 สำรับ น้ำมันและผลิตภัณฑ์น้ำมัน จำนวน 1,399,609.000 ลิตร น้ำหอม จำนวน 108,442 ขวด รถจักรยานยนต์ จำนวน 1,634 คัน
“หากประชาชนท่านใดทราบเบาะแสการกระทำความผิดเกี่ยวกับสินค้าที่ต้องเสียภาษีสรรพสามิตสามารถแจ้งโดยตรงได้ที่กรมสรรพสามิต หรือสำนักงานสรรพสามิตพื้นที่ทุกแห่งทั่วประเทศ หรือ Call center 1713 ได้ตลอด 24 ชั่วโมง หรือที่ www.excise.go.th ซึ่งกรมสรรพสามิตจะปกปิดข้อมูลของผู้แจ้งเบาะแสเป็นความลับ และจะมอบสินบนนำจับให้ ภายหลังจากคดีเสร็จสิ้นเรียบร้อยแล้ว”
ฝ่ายประชาสัมพันธ์ สำนักงานเลขานุการกรม กรมสรรพสามิต
โทร/โทรสาร 0 2241 4778
วันศุกร์ที่ 28 พฤษภาคม 2564
กรมเจ้าท่า ผนึกพลังทางหลวงชนบท และเอสซีจี ผลักดันโครงการห้องน้ำสุขสโมสร ทุกท่าเรือในแม่น้ำเจ้าพระยา
...
กรมเจ้าท่า กระทรวงคมนาคม เป็นหน่วยงานที่รับผิดชอบพัฒนาท่าเรือโดยสารในแม่น้ำเจ้าพระยา เพื่อให้บริการระบบขนส่งสาธารณะให้แก่ประชาชน ตลอดจนนักท่องเที่ยวที่สัญจรทางน้ำ ซึ่งเป็นทางเลือกในการเดินทางที่มีความสะดวกรวดเร็ว ลดปัญหาการจราจรติดขัดในเขตกรุงเทพมหานครและปริมณฑล รวมทั้งให้ประชาชนผู้ใช้งานมีความสะดวกในการเดินทางยิ่งขึ้น แต่ปัจจุบันยังขาดห้องน้ำสาธารณะให้บริการตามท่าเรือ ซึ่งเป็นสิ่งอำนวยความสะดวกที่จำเป็นต่อการเดินทางอย่างมาก
นายวิทยา ยาม่วง อธิบดีกรมเจ้าท่า กระทรวงคมนาคม เปิดเผยว่า ตนได้เห็นความสำคัญของการให้บริการสาธารณะ จึงได้จัดทำโครงการห้องน้ำสุขสโมสร เพื่อให้บริการห้องน้ำสาธารณะตามท่าเรือโดยสารในแม่น้ำเจ้าพระยา เป็นการยกระดับท่าเรือโดยสารในด้านการอำนวยความสะดวกต่อประชาชน ซึ่งการออกแบบจะคำนึงถึงการใช้งานเป็นหลัก อำนวยความสะดวก ทุกเพศ ทุกวัย และยังรองรับสังคมผู้สูงวัย ส่งเสริมสิทธิผู้พิการ ด้วยห้องน้ำแบบอารยสถาปัตย์ Friendly Design ตอบโจทย์การใช้งานของคนทุกรูปแบบ โดยได้รับความร่วมมือจาก กรมทางหลวงชนบทในด้านพื้นที่ก่อสร้างห้องน้ำ และมูลนิธิเอสซีจี ร่วมให้การสนับสนุนด้านงบประมาณ ซึ่งในปัจจุบันในแม่น้ำเจ้าพระยา มี ท่าเรือให้บริการจำนวน 40 ท่าเรือ ได้ดำเนินการก่อสร้างห้องน้ำแล้วเสร็จพร้อมเปิดให้บริการจำนวน 8 ท่าเรือ ได้แก่ ท่าเรือสาทร ท่าเรือกรมเจ้าท่า ท่าเรือสะพานพุทธ ท่าเรือสะพานสมเด็จพระปิ่นเกล้า ท่าเรือเทเวศร์ ท่าเรือสะพานพระราม 7 ท่าเรือนนทบุรี และท่าพระนั่งเกล้า นอกจากนี้ ได้รับการจัดสรรงบประมาณแล้วและอยู่ระหว่างดำเนินการก่อสร้างอีก 5 ท่าเรือ ได้แก่ ท่าเรือราชินี ท่าเรือท่าช้าง ท่าเรือท่าเกียกกาย ท่าเรือบางโพ และท่าเรือพายัพ ซึ่งท่าเรือข้างต้นเป็นท่าเรือที่เป็นจุดเชื่อมต่อระบบขนส่งสาธารณะและสถานที่ท่องเที่ยวที่สำคัญ จึงเร่งดำเนินการก่อสร้างก่อน เพื่อรองรับการใช้งานและการท่องเที่ยวในปัจจุบัน
อธิบดีกรมเจ้าท่า กล่าวเพิ่มเติมว่า นอกจากนี้ กรมเจ้าท่า ยังมีแผนที่จะดำเนินการสร้างเพื่อให้มีห้องน้ำทุกท่าเรือในแม่น้ำเจ้าพระยาที่ให้บริการโดยสารทางน้ำเพิ่มเติม อีก 17 ท่าเรือ ซึ่งจะครอบคลุมพื้นที่ ตั้งแต่ท่าเรือปากเกร็ด จังหวัดนนทบุรี ถึง ท่าเรือวัดราชสิงขรกรุงเทพมหานคร เมื่อก่อสร้างห้องน้ำแล้วเสร็จคาดว่าจะเป็นประโยชน์ต่อประชาชนและผู้ใช้บริการเดินทางทางน้ำบริเวณท่าเรือโดยสาร และเป็นอีกทางเลือกในการจูงใจให้ประชาชนใช้ระบบขนส่งสาธารณะคมนาคมเพิ่มขึ้นในการเดินทางทางน้ำ เพื่อลดปัญหาการจราจรทางบกและประหยัดเวลาในการเดินทางได้อย่างมีประสิทธิภาพ
วันศุกร์ที่ 28 พฤษภาคม 2564
วธ. - ศน. พร้อมด้วยหน่วยงานรัฐ เอกชน เครือข่ายวัฒนธรรม จัดพิธีเจริญนวัคคหายุสมธัมม์ – พิธีเจริญพระพุทธมนต์ - ทำบุญตักบาตรถวายเป็นพระราชกุศล จัดกิจกรรมเฉลิมพระเกียรติ
วธ. - ศน. พร้อมด้วยหน่วยงานรัฐ เอกชน เครือข่ายวัฒนธรรม จัดพิธีเจริญนวัคคหายุสมธัมม์ – พิธีเจริญพระพุทธมนต์ - ทำบุญตักบาตรถวายเป็นพระราชกุศล จัดกิจกรรมเฉลิมพระเกียรติ
วธ. - ศน. พร้อมด้วยหน่วยงานรัฐ เอกชน เครือข่ายวัฒนธรรม
จัดพิธีเจริญนวัคคหายุสมธัมม์ – พิธีเจริญพระพุทธมนต์ - ทำบุญตักบาตรถวายเป็นพระราชกุศล
จัดกิจกรรมเฉลิมพระเกียรติสมเด็จพระนางเจ้าสุทิดา พัชรสุธาพิมลลักษณ พระบรมราชินี
เนื่องในโอกาสวันเฉลิมพระชนมพรรษา 3 มิ.ย.64 ทั้งส่วนกลาง-ส่วนภูมิภาค ตลอดเดือน มิ.ย.นี้
นายอิทธิพล คุณปลื้ม รัฐมนตรีว่าการกระทรวงวัฒนธรรม (รมว.วธ.) เปิดเผยว่า กระทรวงวัฒนธรรม(วธ.) มีนโยบายเทิดทูนสถาบันชาติ ศาสนาและพระมหากษัตริย์ และเสริมสร้างค่านิยม อัตลักษณ์ไทยและความเป็นไทย รวมทั้งสืบสาน รักษาและต่อยอดมรดกทางศิลปวัฒนธรรมของไทย วธ.จึงร่วมกับหน่วยงานรัฐ เอกชน และเครือข่ายทางวัฒนธรรม จัดกิจกรรมเฉลิมพระเกียรติสมเด็จพระนางเจ้าสุทิดา พัชรสุธาพิมลลักษณ พระบรมราชินี เนื่องในโอกาสวันเฉลิมพระชนมพรรษา 3 มิถุนายน 2564 ตลอดเดือนมิถุนายน 2564
ทั้งในส่วนกลางและส่วนภูมิภาค เพื่อน้อมสำนึกในพระมหากรุณาธิคุณที่พระองค์ทรงปฏิบัติพระราชกรณียกิจนานัปการ
รัฐมนตรีว่ากระทรวงวัฒนธรรม กล่าวอีกว่า กิจกรรมเฉลิมพระเกียรติสมเด็จพระนางเจ้า ฯ พระบรมราชินี ประกอบด้วย สำนักงานปลัดกระทรวงวัฒนธรรม (สป.วธ.) จัดจุดลงนามถวายพระพร โต๊ะหมู่บูชา ประดับพระบรมฉายาลักษณ์ เนื่องในโอกาสวันเฉลิมพระชนมพรรษาสมเด็จพระนางเจ้าฯ พระบรมราชินี
และพิธีทำบุญตักบาตรถวายเป็นพระราชกุศล และส่วนภูมิภาคจัดกิจกรรมฯ ณ ศาลากลางจังหวัดและสำนักงานวัฒนธรรมจังหวัดทั่วประเทศเช่นเดียวกัน ขณะที่กรมการศาสนา (ศน.) จัดนิทรรศการเฉลิม
พระเกียรติสมเด็จพระนางเจ้าฯ พระบรมราชินี จัดพิธีเจริญพระพุทธมนต์ และพิธีทำบุญถวายภัตตาหารเพลแด่พระภิกษุ สามเณร ณ วัดโมลีโลกยาราม กรุงเทพฯ และจัดพิธีเจริญนวัคคหายุสมธัมม์ ณ วัดราชประดิษฐสถิตมหาสีมาราม กรุงเทพฯ โดยทั้งสองพิธีจัดขึ้นวันที่ 31 พฤษภาคม 2564 และส่วนภูมิภาคจัดพิธีเจริญพระพุทธมนต์สมโภชพระเจดีย์ พระพุทธรูปสำคัญประจำจังหวัด และปฏิบัติธรรมเพื่อถวายเป็นพระราชกุศล
นายอิทธิพล กล่าวด้วยว่า นอกจากนี้ กรมศิลปากร (ศก.) จัดมีกิจกรรมจิตอาสาพัฒนารักษาโบราณสถาน ทั้งในส่วนกลางและส่วนภูมิภาค และกรมส่งเสริมวัฒนธรรม (สวธ.) จัดกิจกรรมพลังการแสดงศิลปวัฒนธรรมพื้นบ้านเฉลิมพระเกียรติสมเด็จพระนางเจ้าฯพระบรมราชินีเผยแพร่ผ่านสื่อออนไลน์ Facebook และ YouTube ตลอดเดือนมิถุนายน 2564 รับชมได้ทางสื่อออนไลน์ นอกจากนี้ยังมีกิจกรรมถวายพระพรออนไลน์ โดยศูนย์คุณธรรม (องค์การมหาชน) และนิทรรศการออนไลน์เผยแพร่หนังสือพระราชกรณียกิจสมเด็จพระนางเจ้าฯพระบรมราชินี ในช่วงวันเฉลิมพระชนมพรรษาทางเว็บไซต์ของศูนย์มานุษยวิทยาสิรินธร (องค์การมหาชน) กิจกรรมเผยแพร่พระราชกรณียกิจสมเด็จพระนางเจ้าฯ พระบรมราชินี
บนสื่อออนไลน์ทางเว็บไซต์ของหอภาพยนตร์ (องค์การมหาชน) รวมทั้งการนำเสนอภาพเฉลิมพระเกียรติสมเด็จพระนางเจ้าฯ พระบรมราชินี ออนไลน์ และกิจกรรมบริจาคสิ่งของแก่เด็กยากไร้ ณ บ้านเด็กกำพร้า
โดยกองทุนพัฒนาสื่อปลอดภัยและสร้างสรรค์ ทั้งนี้ วธ.ขอเชิญชวนพสกนิกรชาวไทยร่วมลงนามถวายพระพร และร่วมกิจกรรมเฉลิมพระเกียรติฯ เพื่อแสดงออกถึงความจงรักภักดีและน้อมสำนึกในพระมหากรุณาธิคุณ
ของสมเด็จพระนางเจ้าฯ พระบรมราชินี
--------------------
วันศุกร์ที่ 28 พฤษภาคม 2564
พม. นำอาหารกล่องพระราชทาน มอบให้กลุ่มเปราะบางในชุมชนเขตป้อมปราบศัตรูพ่ายและพญาไท กทม.
พม. นำอาหารกล่องพระราชทาน มอบให้กลุ่มเปราะบางในชุมชนเขตป้อมปราบศัตรูพ่ายและพญาไท กทม.
สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวงทรงห่วงใยพสกนิกรที่ได้รับผลกระทบจากสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) โดยสมาคมสภาสังคมสงเคราะห์แห่งประเทศไทย ในพระบรมราชูปถัมภ์ จึงดำเนินโครงการน้ำพระทัยพระราชทาน ให้ประชาชนที่ประสบปัญหาความเดือดร้อน และสนับสนุนโดย โครงการสลากการกุศล ร่วมกับ กระทรวงการพัฒนาสังคมและความมั่นคงของมนุษย์ (พม.) ด้วยการนำอาหารกล่องพระราชทานไปมอบให้ประชาชนในชุมชนต่างๆ วันละ 300 กล่อง เป็นระยะเวลา 35 วัน รวมจำนวนทั้งสิ้น 10,500 กล่อง ซึ่งในวันที่ 27 พ.ค. 64นางสาวแรมรุ้ง วรวัธ รองปลัดกระทรวงการพัฒนาสังคมและความมั่นคงของมนุษย์ (รองปลัด พม.) ได้เป็นผู้แทนนำอาหารกล่องพระราชทาน จำนวน 140 กล่อง ไปมอบให้ประชาชนกลุ่มเปราะบาง ได้แก่ เด็ก ผู้สูงอายุ คนพิการ คนไร้บ้าน และคนไร้ที่พึ่ง ในชุมชนนางเลิ้ง เขตป้อมปราบศัตรูพ่าย และนายอนันต์ ดนตรี ผู้ตรวจราชการกระทรวงการพัฒนาสังคมและความมั่นคงของมนุษย์ เป็นผู้แทนนำอาหารกล่องพระราชทาน จำนวน 160 กล่อง ไปมอบให้ประชาชนกลุ่มเปราะบาง ในชุมชนอินทามระ 29 แยก 4 เขตพญาไท กทม.
วันศุกร์ที่ 28 พฤษภาคม 2564
พม. ลงพื้นที่แฟลตดินแดง เร่งช่วยเหลือเยียวยา เด็ก 3 คน ต้องอาศัยอยู่เพียงลำพัง เนื่องจากผู้ปกครองติดเชื้อโควิด-19
พม. ลงพื้นที่แฟลตดินแดง เร่งช่วยเหลือเยียวยา เด็ก 3 คน ต้องอาศัยอยู่เพียงลำพัง เนื่องจากผู้ปกครองติดเชื้อโควิด-19
วันนี้ (28 พ.ค. 64) เวลา 10.00 น.นายอนุกูล ปีดแก้ว รองปลัดกระทรวงการพัฒนาสังคมและความมั่นคงของมนุษย์ (รองปลัด พม.)ลงพื้นที่ ณ แฟลต 49 ชั้น 3 แฟลตเคหะชุมชนดินแดง 2 กรุงเทพฯ เพื่อให้ความช่วยเหลือเด็ก 3 คน อาศัยเพียงลำพังอยู่กับศพของคุณตาที่ติดเชื้อโควิด-19 เนื่องจากผู้ปกครองติดเชื้อโควิด-19 และถูกส่งไปรักษาตัวในโรงพยาบาล โดยมีเจ้าหน้าที่ศูนย์ช่วยเหลือสังคม สายด่วน พม. โทร. 1300 การเคหะแห่งชาติ ภาคีเครือข่ายการทำงานด้านสังคมกลุ่มอาสาเส้นด้าย และหน่วยงานที่เกี่ยวข้อง ลงพื้นที่บูรณาการความช่วยเหลือร่วมกัน
นายอนุกูลกล่าวว่า เนื่องด้วย กระทรวง พม. โดยศูนย์ช่วยเหลือสังคม สายด่วน พม. โทร. 1300 ได้รับแจ้งข้อมูลจากภาคีเครือข่ายการทำงานด้านสังคมกลุ่มอาสาเส้นด้าย กรณีเด็ก 3 คน ต้องอาศัยอยู่เพียงลำพัง เพราะสมาชิกในครอบครัวติดเชื้อโควิด-19 โดยผู้เป็นตาได้เสียชีวิต และผู้ปกครองอยู่ระหว่างการรักษาตัวในโรงพยาบาล อีกทั้งกรณี ครอบครัวที่มีมารดาติดเชื้อโควิด-19 และอยู่ระหว่างรอเข้ารับการรักษา ทั้งนี้ ในเบื้องต้นได้เยี่ยมให้กำลังใจเด็กในครอบครัวดังกล่าว พร้อมทั้งให้นักสังคมสงเคราะห์แนะนำเด็กในการใช้ชีวิตในช่วงที่เป็นกลุ่มเสี่ยงสูง และการอยู่ระหว่างรอเข้ารับการรักษานั้นต้องปฏิบัติตนอย่างไร เพื่อให้เกิดความปลอดภัยต่อตนเองและแนวทางการป้องกันไม่ให้เชื้อแพร่กระจายไปสู่คนอื่นในชุมชน และหลังจากนี้จะมีเจ้าหน้าที่บ้านพักเด็กและครอบครัวกรุงเทพมหานครเข้ามาเยี่ยมเด็กเพื่อติดตามสภาพความเป็นอยู่อย่างต่อเนื่อง และให้ความช่วยเหลือทั้งทางด้านอาหารและสิ่งของที่จำเป็นในการดำรงชีวิต สำหรับแฟลตเคหะชุมชนดินแดงแห่งนี้ กระทรวง พม. โดยการเคหะแห่งชาติ (กคช.) ได้มีการสำรวจและมีการฉีดพ่นฆ่าเชื้อในชุมชน และได้รับคำแนะนำจากภาคีเครือข่ายด้านสังคม ซึ่งมีข้อจำกัดหลายอย่างในการเข้าถึงในชุมชน โดยจะได้หาแนวทางแก้ไขเพื่อทำงานร่วมกันกับทุกภาคส่วนเพื่อช่วยเหลือประชาชนในชุมชนที่เป็นพื้นที่เสี่ยง ทั้งในเรื่องของการดูแลครอบครัวผู้ที่ติดเชื้อโควิด-19 ทั้งระหว่างที่สมาชิกในครอบครัวเข้ารับการรักษาและภายหลังที่รักษาหายจากโรงพยาบาล ซึ่งจะดูแลด้านความเป็นอยู่ของครอบครัว และในชุมชนที่มีความวิตกกังวล โดยเฉพาะครอบครัวกลุ่มเปราะบาง ที่มีทั้งเด็ก ผู้สูงอายุ และคนพิการ นั้น กระทรวง พม. จะเข้ามาฟื้นฟูเยียวยาสภาพจิตใจ รวมทั้งประเมินสภาพครอบครัวเพื่อหาแนวทางให้ความช่วยเหลือในด้านอื่นๆ ต่อไป
นายอนุกูลกล่าวเพิ่มเติมว่า สำหรับแนวทางการช่วยเหลือกลุ่มเปราะบางที่ได้รับผลกระทบภายหลังวิกฤตโควิด-19​ อาทิ เด็ก​ ผู้สูงอายุ​ คนพิการ​ คนไร้บ้าน​ และคนไร้ที่พึ่ง​ เป็นต้น กระทรวง พม.​ได้เตรียมจัดสถานที่รองรับไว้หลายพื้นที่ ทั้งในเขต​ กทม.​ และปริมณฑล​ สามารถรองรับได้​ประมาณเกือบ​ 400 คน​​ ทั้งนี้ ประชาชนที่กำลังประสบปัญหาความเดือดร้อนและความยากลำบากจากผลกระทบของโรคโควิด-19 สามารถติดต่อขอความช่วยเหลือได้ที่ศูนย์ช่วยเหลือสังคม สายด่วน พม. โทร. 1300 บริการฟรี 24 ชั่วโมง และสำนักงานพัฒนาสังคมและความมั่นคงของมนุษย์จังหวัดทุกจังหวัด รวมทั้งอาสาสมัครพัฒนาสังคมและความมั่นคงของมนุษย์ (อพม.) ในพื้นที่ โดยกระทรวง พม. พร้อมให้ความช่วยเหลือในเบื้องต้น และประสานส่งต่อไปยังหน่วยงานที่เกี่ยวอย่างเร่งด่วน
วันศุกร์ที่ 28 พฤษภาคม 2564
นายกรัฐมนตรีตรวจเยี่ยมจุดบริการฉีดวัคซีนโควิด–19 นอกสถานพยาบาลฯ ยืนยันประชาชนไทยจะได้รับการฉีดวัคซีนครบทุกคนอย่างแน่นอน
นายกรัฐมนตรีตรวจเยี่ยมจุดบริการฉีดวัคซีนโควิด–19 นอกสถานพยาบาลฯ ยืนยันประชาชนไทยจะได้รับการฉีดวัคซีนครบทุกคนอย่างแน่นอน
วันนี้ (28 พ.ค. 64) นายอนุชา บูรพชัยศรี โฆษกประจำสำนักนายกรัฐมนตรี เผยว่า เมื่อเวลา 09.00 น. พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมด้วย นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พลเอก อนุพงษ์ เผ่าจินดา รัฐมนตรีว่าการกระทรวงมหาดไทย พลตำรวจเอก อัศวิน ขวัญเมือง ผู้ว่าราชการกรุงเทพมหานคร ลงพื้นที่ตรวจเยี่ยมจุดบริการฉีดวัคซีนโควิด–19 นอกสถานพยาบาลฯ ภายใต้ความร่วมมือระหว่างกรุงเทพมหานครและหอการค้าไทย ดำเนินการโดยศูนย์การค้าเอเชียทีค เดอะ ริเวอร์ฟร้อนท์ และโรงพยาบาลบางปะกอก 1 ณ บริเวณโกดัง 4 ศูนย์การค้าเอเชียทีค เดอะ ริเวอร์ฟร้อนท์ เขตบางคอแหลม กรุงเทพมหานคร ซึ่งเป็นหนึ่งในภาคเอกชนที่เข้าร่วมโครงการตามนโยบายของภาครัฐที่ส่งเสริมและเร่งรัดการฉีดวัคซีนโควิด–19 จำนวน 25 แห่ง ในพื้นที่กรุงเทพมหานครอย่างครอบคลุมและทั่วถึง โดยเฉพาะในพื้นที่ที่มีการระบาดในระดับควบคุมสูงสุดและเข้มงวด ซึ่งหน่วยบริการดังกล่าวจะเริ่มฉีดวัคซีนระหว่างวันที่ 28 พ.ค. – 31 ธ.ค. 64 มีเป้าหมายในการให้บริการฉีดวัคซีนโควิด - 19 จำนวน 1,500 – 2,000 คน/วัน
นายกรัฐมนตรีกล่าวให้กำลังใจการทำงานของเจ้าหน้าที่ ที่เสียสละทำงานอย่างเต็มที่และขอบคุณทุกภาคส่วนที่เกี่ยวข้องทั้งภาครัฐและเอกชน ที่ร่วมกันดำเนินการในเรื่องดังกล่าวซึ่งถือเป็นการสร้างกุศลและความดีให้กับตนเองและประเทศชาติ ย้ำการกระจายวัคซีนเป็นไปตามปริมาณวัคซีนที่เข้ามา และจะกระจายให้เร็วที่สุดให้สอดคล้องกับการแพร่ระบาดในแต่ละพื้นที่ ยืนยันประชาชนจะได้ฉีดวัคซีนครบทุกคน พร้อมขอให้ประชาชนทุกคนดูแลตนเองให้ดีที่สุด และปฏิบัติตามมาตรการทางด้านสาธารณสุขอย่างเคร่งครัด
นายกรัฐมนตรีกล่าวต่อว่า วันนี้เป็นวันแรกสำหรับการให้บริการจุดบริการฉีดวัคซีนโควิด-19 ที่เอเชียทีค ซึ่งเป็นหน้าที่ของกรุงเทพมหานครที่ต้องบริหารจัดการวัคซีนตามที่ได้รับมอบไปตามที่กำหนด เพราะฉะนั้นการบริหารวัคซีนต้องบริหารให้ทุกคนได้ฉีดให้มากที่สุดในแต่ละเดือนและเพียงพอในเดือนถัดไปตามเป้าหมายที่ตั้งใจว่าจะฉีดให้ได้ภายในเดือนธันวาคม เราต้องปฏิบัติงานโดยมีการกำหนดไว้ล่วงหน้าในระดับต่าง ๆ สอดคล้องกับสถานการณ์ที่มีการเปลี่ยนแปลงได้ตลอดเวลา ฉะนั้นการกระจายวัคซีนจะต้องคำนึงทั้งในเรื่องของจำนวน และสถานที่ให้บริการมากที่สุด
ในตอนท้ายนายกรัฐมนตรียืนยันเป้าหมายการบริหารการฉีดวัคซีนจะให้เสร็จสิ้นภายในเดือนธันวาคม ประชาชนคนไทยทุกคนจะได้รับการฉีดวัคซีนครบทุกคนอย่างแน่นอนนอกจากนี้แผนการกระจายวัคซีนในเดือนมิถุนายนนั้น จะกระจายให้มากที่สุด ซึ่งอาจจะมีการปรับเปลี่ยนแผนตามสถานการณ์ต่าง ๆ ในบางพื้นที่ที่ต้องควบคุม
........................................
กลุ่มประชาสัมพันธ์และเผย สำนักโฆษก
วันศุกร์ที่ 28 พฤษภาคม 2564
พาณิชย์ลดราคา ! ช่วยประชาชน Lot11 "Food Delivery" จุรินทร์ "นำเคาะ" ลดGPเหลือ 25%  ลดค่าอาหารสูงสุด 60%
วันที่ 28 พฤษภาคม 2564 เวลา 12.00 น.
นายจุรินทร์ ลักษณวิศิษฏ์ หัวหน้าพรรคประชาธิปัตย์ รองนายกรัฐมนตรี และรัฐมนตรีว่าการกระทรวงพาณิชย์  โครงการ “พาณิชย์ลดราคา! ช่วยประชาชน” Lot 11 (Food Delivery)
นายจุรินทร์ กล่าวว่า
วันนี้เชิญผู้เกี่ยวข้องมาร่วมประชุมกันให้ความช่วยเหลือร้านอาหาร โดยประชุมร่วมกับแพลตฟอร์มทั้งหมด 5 แพลตฟอร์ม ที่ให้บริการ Food Delivery และตัวแทนร้านอาหารทั่วประเทศ เช่น สมาคมการค้าธุรกิจร้านอาหาร สมาคมผู้ประกอบการร้านอาหาร สมาคมภัตตาคารไทย สมาคมร้านอาหารไทยและสตรีทฟู้ด สมาคมร้านอาหารและบันเทิงเชียงใหม่ ชมรมผู้ประกอบการร้านอาหาร เป็นต้น และผู้แทนสถาบันการเงิน 6 สถาบัน 1.SME D Bank 2.ธนาคารกรุงไทย 3.ธนาคารออมสิน 4.ธนาคารอิสลาม 5.ธ.ก.ส. และ6. บสย.
มี 2 ประเด็น เพื่อช่วยสนับสนุนร้านอาหารในภาวะวิกฤตโควิด
ประเด็นที่ 1 จัดโครงการพาณิชย์ลดราคา!ช่วยประชาชน Lot 11 เพื่อช่วยเหลือบุคคล
2 กลุ่ม 1.กลุ่มผู้ประกอบการร้านอาหารที่ขายอาหารผ่านแพลตฟอร์ม 2.กลุ่มผู้บริโภคซึ่งซื้ออาหารผ่านแพลตฟอร์มต่างๆ
โดยสำหรับผู้ประกอบการร้านอาหารจะมีการลดค่า GP ที่แพลตฟอร์มคิดกับร้านอาหารจากเฉลี่ย 35% -25% ลงมาเหลือ 25%
มีแพลตฟอร์มที่จะเข้าร่วมโครงการทั้งหมด 5 แพลตฟอร์ม 1.Robinhood 2. foodpanda 3.Grab 4.Gojek และ 5.Lineman
ลดค่า GP เหลือ 25% ในภาพรวม ยกเว้น Robinhood ไม่คิดค่า GP และ foodpanda ไม่คิดค่า GP สำหรับร้านใหม่
สำหรับผู้บริโภคมี 2 ส่วน 1.ลดราคาอาหารที่ขายผ่านแพลตฟอร์มทั้ง 5 แพลตฟอร์มสูงสุด 60% และจะลดค่าขนส่ง 4 แพลตฟอร์ม ใน 3-5 กิโลเมตรแรก ลดสูงสุดจาก 40 บาทเหลือ 0 บาท ประกอบด้วย 1.Robinhood 2.foodpanda 3.Grab และ 4.Gojek
ตั้งแต่วันที่ 1-30 มิถุนายน 2564 ในพื้นที่กรุงเทพมหานครและปริมณฑล สำหรับค่า GP ส่วนค่าอาหารจะลดทั่วประเทศ
และประเด็นที่ 2 จัดโครงการแมตช์ชิ่งเงินกู้ให้กับร้านอาหารทั่วประเทศโดยกระทรวงพาณิชย์จะเป็นตัวกลางช่วยร้านอาหารสามารถเข้าถึงแหล่งเงินกู้ดอกเบี้ยต่ำและปลอดหลักทรัพย์ในบางกรณี ได้รับความร่วมมือจาก 6 สถาบันการเงิน ประกอบด้วย 1.SME D Bank 2.ธนาคารกรุงไทย 3.ธนาคารออมสิน 4.ธนาคารอิสลามแห่งประเทศไทย 5.ธ.ก.ส. และ 6.บสย.
มีการจัด 2 กิจกรรม 1.ให้สถาบันการเงินให้ข้อมูลกับร้านอาหารที่สนใจเข้าถึงแหล่งเงินกู้วันที่ 1-6 มิถุนายน 2564ในรูปแบบออนไลน์ และต่างจังหวัดจะให้พาณิชย์จังหวัดเป็นผู้ดำเนินการให้ร้านอาหารที่สนใจสอบถามข้อมูลจากสถาบันการเงิน 2.จะมีการจับแมตช์ชิ่งให้ยื่นเรื่องเพื่อขอกู้เงินตามเงื่อนไขทั้งแบบออฟไลน์และออนไลน์ ในวันที่ 7-20 มิถุนายน 2564
เพื่อช่วยให้ร้านอาหารในช่วงวิกฤติโควิดได้มีโอกาสเข้าถึงแหล่งเงินกู้ดอกเบี้ยต่ำและปลอดหลักทรัพย์ในบางกรณี
โดยร้านอาหารที่มีโอกาสเข้าถึงแหล่งเงินกู้ที่จดทะเบียนไว้ที่กรมพัฒนาธุรกิจการค้าเป็นนิติบุคคล 15,967 ร้าน และบุคคลธรรมดา 103,000 ร้าน รวมแล้ว 118,967 ร้าน
โดยผู้ประกอบการแพลตฟอร์มจะสูญเสียรายได้ 250-350 ล้านบาท และกระตุ้นเศรษฐกิจได้ไม่ต่ำกว่า 2,000 ล้านบาท
วันศุกร์ที่ 28 พฤษภาคม 2564
ผู้ตรวจราชการ วธ. มอบอาหารกลางวันและเวชภัณฑ์ทางการแพทย์ให้กับโรงพยาบาลภูมิพลอดุลยเดช กรมแพทย์ทหารอากาศ เพื่อเป็นกำลังใจแก่บุคลากรทางการแพทย์ ภายใต้โครงการ"ปันน้ำใจ คนไทยไม่ทิ้งกัน"
มอบอาหารกลางวันและเวชภัณฑ์ทางการแพทย์ให้กับโรงพยาบาลภูมิพลอดุลยเดช กรมแพทย์ทหารอากาศ เพื่อเป็นกำลังใจแก่บุคลากรทางการแพทย์ ภายใต้โครงการ "ปันน้ำใจ คนไทยไม่ทิ้งกัน"
วันที่ ๒๘ พฤษภาคม ๒๕๖๔ เวลา ๑๐.๐๐ น. นายโกวิท ผกามาศ ผู้ตรวจราชการกระทรวงวัฒนธรรม มอบอาหารกลางวันและเวชภัณฑ์ทางการแพทย์ให้กับโรงพยาบาลภูมิพลอดุลยเดช กรมแพทย์ทหารอากาศ เพื่อเป็นกำลังใจแก่บุคลากรทางการแพทย์ ภายใต้โครงการ "ปันน้ำใจ คนไทยไม่ทิ้งกัน" โดยมี นาวาอากาศเอก ทวีวงศ์ หาญดำรงค์ รองผู้อำนวยการ ๒ โรงพยาบาลภูมิพลอดุลยเดช กรมแพทย์ทหารอากาศ เป็นผู้รับมอบ ณ อาคารโภชนาการทองใหญ่ โรงพยาบาลภูมิพลอดุลยเดช กรมแพทย์ทหารอากาศ โดยมี นายวินัย วรวัตร์ ผู้อำนวยการศูนย์เทคโนโลยีสารสนเทศและการสื่อสาร สำนักงานปลัดกระทรวงวัฒนธรรมและเจ้าหน้าที่ที่เกี่ยวข้องเข้าร่วม
วันศุกร์ที่ 28 พฤษภาคม 2564
สธ.ยันโควิดสายพันธุ์ C.36.3 ที่สื่อรายงาน ไม่ใช่สายพันธุ์ไทย
กระทรวงสาธารณสุข ยันกรณีสื่อรายงานพบเชื้อโควิดกลายพันธุ์ชนิดใหม่ สายพันธุ์ C.36.3 ในประเทศอังกฤษ ไม่ใช่สายพันธุ์ไทย โดยตรวจพบครั้งแรกในคนสัญชาติอียิปต์ที่เดินทางเข้ามาและกักตัวอยู่ใน ASQ หลังรักษาหาย ตรวจไม่พบเชื้อ เดินทางกลับอียิปต์ทันที
กระทรวงสาธารณสุข ยันกรณีสื่อรายงานพบเชื้อโควิดกลายพันธุ์ชนิดใหม่ สายพันธุ์C.36.3 ในประเทศอังกฤษไม่ใช่สายพันธุ์ไทย โดยตรวจพบครั้งแรกในคนสัญชาติอียิปต์ที่เดินทางเข้ามาและกักตัวอยู่ในASQ หลังรักษาหายตรวจไม่พบเชื้อ เดินทางกลับอียิปต์ทันที และไม่พบผู้ติดเชื้อสายพันธุ์นี้รายอื่นเพิ่มจากกรณีนี้ในประเทศไทยแต่อย่างใด
วันนี้ (28 พฤษภาคม 2564) นายแพทย์โอภาส การย์กวินพงศ์ อธิบดีกรมควบคุมโรค กล่าวว่า จากกรณีที่สื่อประเทศอังกฤษรายงานข่าวเมื่อวันที่ 27 พฤษภาคม 2564 พบเชื้อโควิดกลายพันธุ์ชนิดใหม่ สายพันธุ์ C.36.3 ที่มาจากประเทศไทยในอังกฤษ อยู่ในกลุ่มสายพันธุ์ที่ต้องให้ความสนใจ (VUI) นั้น ข้อมูลจากการสอบสวนโรค กองระบาดวิทยา รายงานพบการติดเชื้อในชาย อายุ 33 ปี สัญชาติอียิปต์ อาชีพผู้ช่วยนักบิน มีประวัติ อาศัยอยู่ที่ประเทศอียิปต์ วันที่ 25 มกราคม 2564 เดินทางไปฮ่องกงและเดินทางไปกรุงเทพ ฯ โดย Egypt Airline เดินทางถึงกรุงเทพฯ วันที่ 26 มกราคม 2564 และเข้ากักตัวที่ ASQ โรงแรม NOVOTEL สมุทรปราการ เก็บตัวอย่างครั้งที่ 1 วันที่ 29 มกราคม 2564 ที่สนามบินสุวรรณภูมิ ส่งตรวจห้องปฏิบัติการพบสารพันธุกรรมเชื้อไวรัสโคโรนา 2019 ส่งตัวไปรับการรักษาที่โรงพยาบาลเอกชน ในจังหวัดสมุทรปราการ และส่งตรวจสายพันธุ์พบว่า เป็นสายพันธุ์ B.1.1.1 ปัจจุบันคือ C.36.3 ผลการตรวจก่อนออกจากโรงพยาบาลเมื่อวันที่ 16 กุมภาพันธ์ 2564 ไม่พบเชื้อบินกลับประเทศอียิปต์ทันที และไม่พบผู้ติดเชื้อสายพันธุ์นี้รายอื่นเพิ่มจากผู้ป่วยรายนี้ในประเทศไทยแต่อย่างใด กรณีที่อังกฤษรายงานสายพันธุ์ C.36.3 Variant ถูกระบุชื่อในตารางสายพันธุ์ไวรัส ว่า Thailand ex Egypt ตามหลักการจึงไม่ควรเรียก สายพันธุ์ไทย เพราะเป็นผู้ติดเชื้อมาจากต่างประเทศ อย่างไรก็ตามยังต้องติดตามรายละเอียดเพิ่มเติม
*************************************** 28 พฤษภาคม 2564
วันศุกร์ที่ 28 พฤษภาคม 2564
"นายกรัฐมนตรีและรัฐมนตรีว่าการกระทรวงกลาโหม ย้ำตรึงเข้มชายแดนและร่วมกันกระจายกำลังตรวจเชิงรุกพื้นที่ชั้นในคุมป้องโควิดให้อยู่"
พล.ท.คงชีพ ตันตระวาณิชย์ โฆษก กห. เปิดเผยว่า พล.อ.ชัยชาญ ช้างมงคล รมช.กห.และ ปล.กห. ได้ประชุมร่วมกับ กองอำนวยการรักษาความมั่นคงภายใน , หน่วยขึ้นตรงกระทรวงกลาโหม , เหล่าทัพ และ สำนักงานตำรวจแห่งชาติ
ณ ศาลาว่าการกลาโหม เพื่อติดตามสนับสนุนการขับเคลื่อนช่วยเหลือประชาชนแก้ปัญหาโควิท 19
โดย พล.อ.ชัยชาญ” ได้ย้ำสั่งการของ พล.อ.ประยุทธ์ จันทร์โอชา นรม. และ รมว.กห. ให้ กอ.รมน. รวมทั้งทุกเหล่าทัพ และ ตร. ให้ความสำคัญ เพิ่มการเฝ้าระวังป้องกัน สกัดกั้นการกระทำผิดกฎหมายและคุมเข้มมาตรการคัดกรองโรคในพื้นที่ชายแดน โดยเฉพาะชายแดนมาเลเซีย เมียนมาและกัมพูชา เพื่อป้องกันการลักลอบเข้าเมืองผิดกฎหมายที่อาจมาพร้อมกับโควิดสายพันธุ์ใหม่ ซึ่งกำลังแพร่ระบาดในประเทศเพื่อนบ้าน ขณะที่ยังพบสถิติการจับกุมผู้ลักลอบเข้าเมืองผิดกฎหมายได้มากขึ้นอย่างต่อเนื่องที่ผ่านมา
พร้อมกับให้เฝ้าระวังการลักลอบนำเข้าสินค้าเกษตรและปศุสัตว์ผิดกฎหมายโดยไม่ผ่านการกักกัน ซึ่งตรวจพบโรคระบาดสัตว์ติดมา ทั้งนี้ ขอให้ กอ.รมน.ประสานกับฝ่ายปกครอง กระจายเข้าตรวจสอบสถานประกอบการในพื้นที่ เพื่อควบคุมและดำเนินการตามกฏหมายอย่างเด็ดขาดกับผู้เกี่ยวข้องในทุกกรณี
พร้อมกันนี้ ให้ติดตามการลักลอบเปิดบ่อนพนันออนไลน์ตามแนวชายแดนประเทศเพื่อนบ้าน และดำเนินการทางกฎหมายกับผู้เกี่ยวข้องทุกระดับไม่มียกเว้น ขณะเดียวกันขอให้ติดตามข่าวปลอมที่กระทบต่อความมั่นคงและสร้างปัญหาให้เกิดความเข้าใจผิดกับประชาชน ที่ปรากฎมากขึ้นในปัจจุบัน เพื่อสร้างความเข้าใจที่ถูกต้องกับประชาชนโดยเร็ว
ทั้งนี้ นรม.และ รมว.กห. ได้แสดงความห่วงใยการปฏิบัติหน้าที่ของเจ้าหน้าที่ในทุกระดับ โดยย้ำขอให้ประสาน สธ. ขอรับการสนับสนุนวัคซีน เพื่อเร่งกระจายฉีดให้กับเจ้าหน้าที่ปฏิบัติงานในพื้นที่เสี่ยงโดยเร็ว เพื่อความปลอดภัยและลดความเสี่ยงในการปฏิบัติงานของเจ้าหน้าที่ด่านหน้า
พล.อ.ชัยชาญ‘ ยังได้กำชับ ขอให้ทุกเหล่าทัพ เตรียมความพร้อมสนับสนุนกำลังพลและเครื่องมเข้าช่วยเหลือ สธ.และฝ่ายปกครอง เพื่อเข้าบริหารจัดการควบคุมโรคเป็นพื้นที่ โดยเฉพาะ กทม.และ กรมราชทัณฑ์ ที่พบการแพร่ระบาดของโรคในที่พักคนงานและหลายชุมชน รวมทั้งเรือนจำต่างๆ ทั้งนี้ขอให้มีมาตรการป้องกันและดูแลคัดกรองอย่างเข้มข้นในเรือนจำทหารควบคู่กันไปด้วย